

กฎกระทรวง

ฉบับที่ 358 (พ.ศ. 2563)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดย
พระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗)
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)
พ.ศ. ๒๔๙๖ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

กำหนดให้เงินได้ที่เป็นเงินสนับสนุนและเงินชดเชยที่ผู้มีเงินได้ได้รับ อันเนื่องมาจาก
การซื้อสินค้าหรือรับบริการจากผู้ขายสินค้าหรือผู้ให้บริการผ่านระบบการชำระเงินทางอิเล็กทรอนิกส์
โดยภาครัฐตามมาตรการส่งเสริมการท่องเที่ยวภายในประเทศ ตามมติคณะรัฐมนตรีเมื่อวันที่
20 สิงหาคม พ.ศ. 2562 เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้

ให้ไว้ ณ วันที่ 28 กุมภาพันธ์ พ.ศ. ๒๕๖3

อุตตม สาวนายน

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่รัฐบาลได้มีมาตรการส่งเสริมและ
สนับสนุนการท่องเที่ยวภายในประเทศและการใช้จ่ายผ่านระบบการชำระเงินทางอิเล็กทรอนิกส์โดยภาครัฐ
เพื่อเป็นการกระตุ้นเศรษฐกิจในประเทศ โดยการจ่ายเงินสนับสนุนและเงินชดเชยให้แก่ผู้ที่เดินทางท่องเที่ยว
ภายในประเทศซึ่งได้ชำระเงินเพื่อซื้อสินค้าหรือรับบริการจากผู้ขายสินค้าหรือผู้ให้บริการผ่านระบบการชำระเงิน
ทางอิเล็กทรอนิกส์โดยภาครัฐ สมควรกำหนดให้เงินสนับสนุนและเงินชดเชยที่ผู้มีเงินได้ได้รับ เนื่องจาก
การชำระเงินเพื่อซื้อสินค้าหรือรับบริการตามมาตรการดังกล่าว เป็นเงินได้พึงประเมินที่ได้รับยกเว้นไม่ต้อง
รวมคำนวณเพื่อเสียภาษีเงินได้ จึงจำเป็นต้องออกกฎกระทรวงนี้

(เล่ม ๑๓๗ ตอนที่ ๑๙ ก ราชกิจจานุเบกษา ๑๐ มีนาคม ๒๕๖๓)